Note: Grafikken er baseret på postnumre, hvilket betyder, at for eksempel hele Norddjurs Kommune lyser grønt på grund af Bønnerup Havn.

Indeklemte arealer er blevet godkendt

Helt konkret har 55 steder fået ophævet strandbeskyttelsen helt, mens 56 steder delvist har fået den ophævet.

- Det er typisk arealer, der ligger klemt inde mellem havnen og bymæssig bebyggelse. Og der åbner vi op for, at det ikke længere er en del af strandbeskyttelsen, siger Lea Wermelin.

Det er typisk arealer, der ligger klemt inde mellem havnen og bymæssig bebyggelse. Lea Wermelin, miljøminister (S)

Med strandbeskyttelsen må et areal som hovedregel ikke bebygges inden for 300 meter fra stranden. Ifølge miljøministeriet ligger de 111 arealer i sammenhæng med bebyggelse og rummer ikke væsentlige naturværdier. Og derfor har de pågældende steder altså fået ophævet strandbeskyttelsen.

'En tidlig julegave'

En af de kommuner, der har fået ophævet strandbeskyttelsen, er Køge. Nærmere bestemt er det Køge Marina, der nu må bygge på et areal mellem marinaen og industrihavnen.

- Vi føler nærmest, at vi har fået en tidlig julegave. For det har været et mangeårigt ønske at kunne udvikle vores marina, siger borgmester Marie Stærke (S).

Helt konkret ønsker Køge Kommune at bygge et vandrerhjem.

- Her kan der virkelig være et attraktivt sted for vores borgere og for turismen. Så vi glæder os til at se den udvikling, vi kan skabe hernede, siger hun.

Vi føler nærmest, at vi har fået en tidlig julegave. Marie Stærke, borgmester

Også borgmester i Faaborg-Midtfyn Kommune Hans Stavnsager er en glad mand. Kommunen har fået godkendt alle fire ansøgninger om at få ophævet strandbeskyttelsen ved fire små private havne i kommunen.

- Det betyder, at man kan få lov til at udvikle de havne. Der mangler nogle faciliteter til de mange lystsejlere. Så det får havnene nu mulighed for at gå videre med, siger han.

'Vi passer på de åbne kyster'

Miljøminister Lea Wermelin understreger, at det selvfølgelig er helt åbenlyst, at vi skal passe på vores kyster og naturværdier.

- Og derfor er cirka en tredjedel af ansøgningerne blevet afvist. For her er der netop naturværdier, vi skal passe på, siger hun.

Og hun understreger, at folk ikke skal være nervøse for, at det her kommer til at gå ud over de danske kyster.

- Det er arealer, der ligger mellem havn og bymæssig bebyggelse. Vi passer på de åbne kyster i Danmark.